CELEX: 32017R0140
Language: bg
Date: 2017-01-26 00:00:00
Title: Регламент (ЕС) 2017/140 на Комисията от 26 януари 2017 година за определяне на референтна лаборатория на ЕС за заболявания, причинени от вируси от рода Capripox (заразен нодуларен дерматит и шарка по овцете и козите), за предвиждане на допълнителни отговорности и задачи за тази лаборатория и за изменение на приложение VII към Регламент (ЕО) № 882/2004 на Европейския парламент и на Съвета (Текст от значение за ЕИП. )

27.1.2017   
            
            
               BG
            
            
               Официален вестник на Европейския съюз
            
            
               L 22/10
            
         РЕГЛАМЕНТ (ЕС) 2017/140 НА КОМИСИЯТА
   от 26 януари 2017 година
   за определяне на референтна лаборатория на ЕС за заболявания, причинени от вируси от рода Capripox (заразен нодуларен дерматит и шарка по овцете и козите), за предвиждане на допълнителни отговорности и задачи за тази лаборатория и за изменение на приложение VII към Регламент (ЕО) № 882/2004 на Европейския парламент и на Съвета
   (текст от значение за ЕИП)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕО) № 882/2004 на Европейския парламент и на Съвета от 29 април 2004 г. относно официалния контрол, провеждан с цел осигуряване на проверка на съответствието със законодателството в областта на фуражите и храните и правилата за опазване здравето на животните и хуманното отношение към животните (1), и по-специално член 32, параграфи 5 и 6 от него,
   като има предвид, че:
   
               (1)
            
            
               В Регламент (ЕО) № 882/2004 се определят общите задачи, задължения и изисквания за референтните лаборатории на Европейския съюз (ЕС) в областта на фуражите и храните и опазването на здравето на животните. Референтните лаборатории на ЕС за опазване здравето на животните и живите животни са изброени в раздел II от приложение VII към посочения регламент.
            
         
               (2)
            
            
               Все още не съществува референтна лаборатория на ЕС за заболявания, причинени от вируси от рода Capripox (заразен нодуларен дерматит и шарка по овцете и козите). Дейността на референтните лаборатории на ЕС следва да обхваща тези сфери на законодателството в областта на фуражите и храните и здравето на животните, в които са необходими прецизни аналитични и диагностични резултати. За справянето с огнищата на заболявания, причинени от вируси от рода Capripox, се изискват прецизни аналитични и диагностични резултати.
            
         
               (3)
            
            
               На 30 юни 2016 г. Комисията отправи покана за представяне на кандидатури с цел подбор и определяне на референтна лаборатория на ЕС в областта на заболяванията, причинени от вируси от рода Capripox (заразен нодуларен дерматит и шарка по овцете и козите). Беше избрана Veterinary and Agrochemical Research Centre — CODA-CERVA, която следва да бъде определена за референтна лаборатория на ЕС в областта на заболяванията, причинени от вируси от рода Capripox (заразен нодуларен дерматит и шарка по овцете и козите).
            
         
               (4)
            
            
               В допълнение към общите функции и задължения, определени в член 32, параграф 2 от Регламент (ЕО) № 882/2004, на избраната лаборатория следва да бъдат възложени и определени специфични задачи и отговорности.
            
         
               (5)
            
            
               Поради това раздел II от приложение VII към Регламент (ЕО) № 882/2004 следва да бъде съответно изменена.
            
         
               (6)
            
            
               Мерките, предвидени в настоящия регламент, са в съответствие със становището на Постоянния комитет по растенията, животните, храните и фуражите,
            
         ПРИЕ НАСТОЯЩИЯ РЕГЛАМЕНТ:
   Член 1
   Veterinary and Agrochemical Research Centre — CODA-CERVA, Брюксел, Белгия, се определя за референтна лаборатория на Съюза (ЕС) в областта на заболяванията, причинени от вируси от рода Capripox (заразен нодуларен дерматит и шарка по овцете и козите).
   Допълнителните отговорности и задачи на посочената лаборатория са определени в приложението.
   Член 2
   В раздел II от приложение VII към Регламент (ЕО) № 882/2004 се добавя следната точка 19:
   
      
                  „19.
               
               
                  Референтна лаборатория на ЕС за заболявания, причинени от вируси от рода Capripox (заразен нодуларен дерматит и шарка по овцете и козите)
                  
                              Veterinary and Agrochemical Research Centre — CODA-CERVA
                           
                        
                              Operational Directorate Viral Diseases
                           
                        
                              Unit Vesicular and Exotic Diseases
                           
                        
                              Groeselenberg 99
                           
                        
                              1180 Brussels
                           
                        
                              Белгия.“
                           
                        
            
   Член 3
   Настоящият регламент влиза в сила на двадесетия ден след деня на публикуването му в Официален вестник на Европейския съюз.
   
      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 26 януари 2017 година.
      
         
            За Комисията
         
         
            Председател
         
         Jean-Claude JUNCKER
      
   
   
      (1)  ОВ L 165, 30.4.2004 г., стр. 1.
   
      ПРИЛОЖЕНИЕ
      
         Отговорности и задачи на референтната лаборатория на ЕС за заболявания, причинени от вируси от рода Capripox (заразен нодуларен дерматит и шарка по овцете и козите)
      
      В допълнение към общите функции и задължения на референтните лаборатории на ЕС в областта на здравето на животните, определени в член 32, параграф 2 от Регламент (ЕО) № 882/2004, референтната лаборатория на ЕС за заболявания, причинени от вируси от рода Capripox (заразен нодуларен дерматит и шарка по овцете и козите), има следните отговорности и задачи:
      
                  1.
               
               
                  
                     Да осигурява връзка между националните лаборатории на държавите членки и да предоставя оптимални методи за диагностика на заболяванията, причинени от вируси от рода Capripox (заразен нодуларен дерматит и шарка по овцете и козите) при добитъка, по-специално като:
                  
                  
                              а)
                           
                           
                              извършва генно охарактеризиране, филогенетичен анализ (връзка с други щамове на същия вирус) и съхраняване на щамове на вируси от рода Capripox с цел улесняване на диагностичните услуги в Съюза и, когато това е целесъобразно и необходимо, с цел епидемиологично проследяване или проверка на диагнози;
                           
                        
                              б)
                           
                           
                              създава и поддържа актуализиран фонд от налични щамове и изолати на вируси от рода Capripox и специфични серуми и други реагенти, необходими за диагностицирането на заболяванията;
                           
                        
                              в)
                           
                           
                              хармонизира диагностиката и осигурява професионална компетентност за извършването на изследвания в Съюза чрез организирането и провеждането на периодични междулабораторни сравнителни клинични проучвания и практически занятия по външно осигуряване на качеството при диагностицирането на посочените заболявания на равнището на Съюза и чрез периодичното изпращане на резултатите от тези проучвания до Комисията, държавите членки и националните лаборатории, определени за диагностиката на тези заболявания;
                           
                        
                              г)
                           
                           
                              съхранява експертните знания за посочените заболявания, за да бъде възможна тяхната бърза диференциална диагностика, по-специално по отношение на други вирусни заболявания от значение;
                           
                        
                              д)
                           
                           
                              провежда научни изследвания с цел разработване на усъвършенствани методи за борба със заболяванията, в сътрудничество с националните лаборатории, определени за диагностиката на посочените заболявания, както е договорено с Комисията;
                           
                        
                              е)
                           
                           
                              предоставя консултации на Комисията по научни въпроси, свързани с вирусите от рода Capripox, и по-специално с избора на щамове на вируси от рода Capripox и използването им във ваксини.
                           
                        
            
                  2.
               
               
                  
                     Да оказва подкрепа за функциите на националните лаборатории на държавите членки, определени за диагностиката на заболяванията, причинени от вируси от рода Capripox (заразен нодуларен дерматит и шарка по овцете и козите), по-специално като:
                  
                  
                              а)
                           
                           
                              съхранява и доставя стандартни серуми и други референтни реагенти, например вируси, инактивирани антигени или клетъчни линии, на тези лаборатории с цел стандартизиране на диагностичните тестове и реагентите, използвани във всяка държава членка, когато се изисква идентифициране на агента и/или използване на серологични изследвания;
                           
                        
                              б)
                           
                           
                              оказва активно съдействие за диагностицирането на заболявания при съмнение или потвърждение за наличието на огнище в държавите членки чрез получаване на изолати на вируси от рода Capripox за целите на потвърдителната диагностика и характеризирането на вируса, и като съдейства за епидемиологичните изследвания и проучвания. Резултатите от тези дейности се предоставят незабавно на Комисията, държавите членки и националните лаборатории, определени за диагностиката на посочените съответни заболявания.
                           
                        
            
                  3.
               
               
                  
                     Да предоставя информация и да провежда по-нататъшно обучение, по-специално като:
                  
                  
                              а)
                           
                           
                              съдейства за предоставянето на обучение, опреснителни курсове и семинари, предназначени за националните лаборатории, определени за диагностиката на заболявания, причинени от вируси от рода Capripox, и за експертите по лабораторна диагностика с оглед на хармонизирането на използваните в Съюза техники за диагностика на посочените заболявания;
                           
                        
                              б)
                           
                           
                              участва в международни форуми относно, по-специално, стандартизирането на аналитичните методи за посочените заболявания и прилагането на тези методи;
                           
                        
                              в)
                           
                           
                              си сътрудничи със съответните компетентни лаборатории в трети държави, в които посочените заболявания са често срещани, по отношение на методите за диагностика на заболяванията, причинени от вируси от рода Capripox;
                           
                        
                              г)
                           
                           
                              по време на годишната среща на националните лаборатории, определени за диагностиката на заболявания, причинени от вируси от рода Capripox, да преразглежда съответните изисквания относно тестването, определени в Здравния кодекс за сухоземните животни и в Ръководството за стандарти за диагностични тестове и ваксини за сухоземни животни на Световната организация за здравеопазване на животните (OIE);
                           
                        
                              д)
                           
                           
                              подпомага Комисията при преразглеждането на препоръките, определени от OIE в Здравния кодекс за сухоземните животни и в Ръководството за стандарти за диагностични тестове и ваксини за сухоземни животни;
                           
                        
                              е)
                           
                           
                              следи отблизо постиженията в областта на епидемиологията във връзка със заболяванията, причинени от вируси от рода Capripox.